KLASA: 034-05/24-01/72

URBROJ: 711-02-01/03-2024-02

Zagreb, 23. svibnja 2024.

**JOSIP PAVIĆ**

**općinski načelnik Općine Sibinj**

**Predmet: mišljenje na zahtjev obveznika Josipa Pavića, općinskog načelnika Općine Sibinj** - **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je 16. svibnja 2024. zaprimilo zahtjev za mišljenjem koji je podnio obveznik Josip Pavić, općinski načelnik Općine Sibinj.

Obveznik se zahtjevom za mišljenjem Povjerenstva obraća vezano uz mogućnost prijave njegove supruge na natječaj za zaposlenje na radnom mjestu edukacijskog rehabilitatora/defektologa koji će raspisati ustanova u vlasništvu Općine Sibinj, odnosno Dječji vrtić Sibinj, i to na određeno vrijeme na pola radnog vremena. Dodaje da njegova supruga već četiri godine radi na istom tom radnom mjestu, ali u osnovnoj školi u Sibinju, a budući da se radi o deficitarnom zanimanju, zanima ga postoji li zapreka za njezino zapošljavanje u navedenom dječjem vrtiću.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., 36/24., u daljnjem tekstu: ZSSI) na 51. sjednici održanoj 23. svibnja 2024. obvezniku daje mišljenje, kako slijedi.

Uvidom u registar obveznika koji ustrojava i vodi Povjerenstvo utvrđeno je kako Josip Pavić dužnost općinskog načelnika Općine Sibinj u trenutnom mandatu obnaša od 20. svibnja 2021. godine.

Člankom 3. stavkom 1. točkom 39. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 5. stavkom 1. podstavkom 3. ZSSI-a propisano je da je član obitelji dužnosnika u smislu tog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 5. stavkom 1. podstavkom 6. ZSSI-a propisano je da su povezane osobe u smislu tog Zakona članovi obitelji dužnosnika iz 5. stavka 1. podstavka 3. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) ili kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 9. stavak 1. ZSSI-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, dok je sukladno stavku 2. istog članka određeno da će se, ako nije drukčije propisano zakonom, obveznik izuzeti od donošenja odluka, odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Odredbama ZSSI-a nije propisana izričita zabrana da se članovi obitelji obveznika zapošljavaju u tijelima javne vlasti u kojima obveznici obnašaju javnu dužnost, odnosno u pravnim osobama, trgovačkim društvima i ustanovama kojima je većinski vlasnik to tijelo javne vlasti. Međutim, okolnost povezanosti obveznika i povezane osobe iz članka 5. stavka 1. ZSSI-a ne smije biti prednost pri zapošljavanju u odnosu na druge potencijalne kandidate te se obveznik treba suzdržati od poduzimanja radnji u situacijama kada se može postići korist za člana obitelji i druge s njim povezane osobe, a u opisanoj konfliktnoj situaciji dužan je poduzeti određene radnje kojim štiti vlastiti integritet te povjerenje javnosti da se dužnost izvršava u javnom interesu.

Slijedom svega navedenog, nema zapreke da supruga obveznika Josipa Pavića, općinskog načelnika Općine Sibinj, sklopi ugovor vezano za radni odnos na radnom mjestu edukacijskog rehabilitatora/defektologa u dječjem vrtiću osnivač koje je tijelo javne vlasti u kojoj obveznik obnaša dužnost.

Nadalje, prilikom provedbe eventualnog natječaja za navedeno radno mjesto upućuje se obveznika deklarirati članovima Općinskog vijeća Općine Sibinj okolnost da se osoba povezana s njim (supruga) prijavila na natječaj za zapošljavanje na radno mjesto edukacijskog rehabilitatora/defektologa u Dječjem vrtiću Sibinj, kao i okolnost eventualnog zasnivanja radnog odnosa. U slučaju odabira povezane osobe za predmetno radno mjesto, upućuje se na isti način deklarirati vrstu povezanosti općinskog načelnika i osobe povezane s njim, kao i deklarirati ovu okolnost na službenoj internetskoj stranici Općine Sibinj.

Obveznik je načelno dužan izuzeti se od svakog, pa i posrednog sudjelovanja u provođenju tih natječaja, a osobito od neposrednog ili posrednog utjecaja na donošenje odluke o najboljem kandidatu, jer bi suprotno postupanje predstavljalo povredu odredbi ZSSI-a.

Također se napominje da bi zaposlenje obveznikove supruge trebalo biti u skladu s propisima koji uređuju predmetno područje rada, odnosno u skladu s općim aktima ustanove u kojoj se osoba povezana s obveznikom zapošljava.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Josip Pavić, elektroničkom dostavom
2. Objava na internetskoj stranici Povjerenstva
3. Pismohrana